钦定古今图书集成/明伦汇编/宫闱典/第110卷 > 臧熹
## 钦定古今图书集成/明伦汇编/宫闱典/第110卷 > 臧熹

按《宋书臧质传》，“质字含文，东莞莒人。父熹，字义和，武
敬皇后弟也。与兄焘并好经籍。隆安初，兵革屡起，熹
乃习骑射，志在立功。尝至溧阳，溧阳令阮崇与熹共
猎，值虎突围，猎徒并奔散，熹直前射之，应弦而倒。高
祖入京城，熹族子穆斩桓修，进至京邑，桓元奔走。高
祖使熹入宫，收图书器物，封闭府库，有金饰乐器。高”
祖问熹：“卿得无欲此乎？”熹正色曰：“皇上幽逼，播越非
所。将军首建大义，劬劳王家，虽复不肖，无情于乐。”高
祖笑曰：“聊以戏卿尔。”行参高祖镇军事，员外散骑侍
郎。重参镇军军事，领东海太守。以义功封始兴县五
等侯。又参高祖车骑中军军事。高祖将征广固，议者
多不同。熹从容言曰：“公若凌威北境，拯其涂炭，宁一
六合，未为无期。”高祖曰：“卿言是也。”及行，熹求从，不许。
以为建威将军、临海太守。郡经兵寇，百不存一。熹绥
缉纲纪，招聚流散，归之者千馀家。孙季高，海道袭广
州，路由临海，熹资给发遣，得以无乏。征拜散骑常侍，
母忧去职。顷之讨刘毅，起为宁朔将军，从征。事平，高
祖遣朱龄石统大众伐蜀，命熹奇兵出中水，以本号
领建平、巴东二郡太守。蜀主谯纵遣大将谯抚之万
馀人屯牛脾，又遣谯小苟重兵塞打鼻。熹至牛脾，抚
之战败退走，追斩之。小苟闻抚之死，即便奔散。成都
既平，熹遇疾，义熙九年，卒于蜀郡牛脾县，时年三十
九。追赠光禄勋。